Månedsrapport Smørblomsten- januar 2025

Fagområde: antall, rom og form 

Vi startet det nye året med å ta imot to nye barn fra Skogstjerna. På Smørblomsten er vi nå 18 barn, som tilsvarer full barnegruppe. 

I Rammeplanen står det at denne månedens fagområde "omfatter lekende og undersøkende arbeid med sammenligning, sortering, plassering, orientering, visualisering, former, mønster, tall, telling og måling". På avdelingen har vi hatt ulike aktiviteter, samlinger og samtaler for å gi barna matematiske erfaringer. I sammenheng med månedens fagområde og årstiden vinter har barna lagd snømenn. Her fikk de klippe og lime ulike geometriske former som trekant, sirkel og firkant. I tillegg har de eldste barna klippet ut snøkrystaller i ulilke former. 

Vi har også, som tidligere år, målt barnas høyde. I år målte vi på en tegnet "fisk" på døra. Dette er i tråd med temaet: vann som vi jobber videre med på avdeling. Underveis og i ettertid av målingen har vi benevnt og hatt økt fokus på matematiske begreper som høy- lav, høyere-lavere, høyest- lavest. Vi har målt skoene til voksne og barn i barnehagen, hvor vi sammenlignet de ulike størrelsene. I samling, spesielt med de yngste, har vi brukt telleregler og sanger med tall og telling. "Fem små apekatter", "En.. to.. tre.. fire elefanter kom marsjerende" og "En finger en finger snurr snurr snurr"  er noen av sangene og reglene.

I begynnelsen av januar gjennomførte vi vinteraktivitetsdagen, MorOL, i Skogkanten barnehage. Vi var så heldige å ha nok snø og sol denne dagen! I tradisjon tro åpnet vi dagen med "Vennefloka" etterfulgt av ulike vinteraktiviteter som ski, aking, Bob og vinterdisco. Dagen ble avsluttet med utdeling av medaljer og diplomer. 

Mot slutten av måneden var det også ha-med-dag i barnehagen. Dette er noe barna har ønsket lenge, så det var til stor glede! Vi har også begynt med litt forberedelser til samenes nasjonaldag. 

Hilsen personalet på Smørblomsten!